ANC-NUK bevestig steun aan Zuma | Maroela Media
Mantashe tydens die mediakonferensie. Foto: Jonisayi Maromo/ANA
Die ANC het Sondagaand tydens 'n mediakonferensie die uitkoms van die vergadering van sy nasionale uitvoerende komitee (NUK) bekendgemaak.
Gwede Mantashe, sekretaris-generaal van die ANC, het vroeg in die mediakonferensie die NUK se steun aan pres. Jacob Zuma toegesê. "Die ANC-NUK het 'n openhartige en robuuste gesprek gehad oor die ernstige bewerings rondom die Gupta-familie en hul beweerde invloed in die aanstelling van ministers, hul adjunkte en ander posisies in sleutelstaatsinstellings in hul belange."
Mantashe het gesê daar is geen plek hiervoor in die ANC of sy regering nie aangesien dit die potensiaal het om die geloofwaardigheid en vertroue in die ANC-leierskap en regering te ondermyn. "Ons verwerp die idee van 'n besigheid of familiegroep wat só invloed op die ANC wil hê met die minagting wat dit verdien, terwyl ons ook die behoefte sien om op te tree ten einde die integriteit van ons regering en ons organisasie te beskerm."
Mantashe het benadruk dat die aanstelling van ministers en adjunkministers die uitsluitlike prerogatief van die president is. "Vir hierdie doel gaan die ANC voort om sy volle vertroue in ons president te bevestig." Volgens Mantashe het die NUK beamptes en die nasionale werkkomitee (NWK) versoek om alle inligting oor die bewerings in te samel ten einde die toepaslike aksie te neem.
"Die ANC doen 'n beroep op lede wat inligting het om die sekretaris-generaal se kantoor te nader. Die NUK sal 'n gedragskode opstel vir ANC-lede wat sake met die staat doen." Die NUK het verder sy "uiterste walging" uitgespreek teenoor onder meer berigte in The New Age, ANN7, asook City Press en ander media wat die ANC gebrandmerk het as 'n "groep faksies vir een teen pres. Zuma".
Op 'n vraag van joernaliste het Mantashe verder bevestig dat lede van die ANC wel die week met die Gupta-familie sal vergader. "Ons sal hulle konfronteer indien dit nodig is." Hy het ook gesê indien Duduzane Zuma, Zuma se seun, se sakebelange met die Gupta-familie 'n invloed op die ANC het, daar opgetree sal word.
Op 'n vraag of Zuma "gaan doen wat die mense wil hê jy moet doen", naamlik bedank, het Mantashe gesê die kwessie om Zuma te herroep of vir hom om te bedank "is nie eens bespreek nie". Mantashe het gesê dat die kwessie van kabinetskommelinge ook nie bespreek is nie, maar het wel gesê dat die ANC se "top-ses" altyd sal verwag om in besluite geken te word.
Mantashe het oor die ekonomie gesê die NUK het 'n gedetailleerde voorlegging van die komitee vir ekonomiese transformasie ontvang oor die stand van die ekonomie. "Die voorlegging het gefokus op maatreëls om vertroue te herbou en groei te stimuleer." Die NUK het ook sy steun toegesê aan die implementering van die Nasionale Ontwikkelingsplan en die negepuntplan wat Zuma in staatsrede aangekondig het.
Volgens Mantashe het die NUK versoek dat daar 'n vinnige oplossing gekry moet word vir die openbare onmin tussen die minister van finansies en ander openbare agentskappe. Die NUK het sy volle vertroue in die minister bevestig.
ANC Guptas Gwede Mantashe Jacob Zuma
Jislaaik! Die NUK het vertroue in álmal: dit lyk of die hele land se probleme sommer klaar opgelos is oor 'n langnaweek by 'n hotel. Hoekom klink dit vir my of kroeg-praatjies baie in gemeen het met dié storie?
Dit was net 'n byeenkoms van al die top narre in die ANCircus.Jammer maar zuma wek geen vertroue by my op nie.Hy weet nie eers wat in die land aan die gang is nie!Kyk net waar staan die werkloosheid syfer teenoor wat dit was toe hy vir sy eerste termyn gekies was?Ag nee wat ,dis als 'n mors van tyd.